title: Kommissionens gennemførelsesforordning (EU) 2020/857 af 17. juni 2020 om fastlæggelse af de principper, der skal indgå i kontrakten mellem Europa-Kommissionen og topdomæneadministratoren for topdomænet .eu i henhold til Europa-Parlamentets og Rådets forordning (EU) 2019/517 (EØS-relevant tekst)

text:
                  19.6.2020

                  DA

                  Den Europæiske Unions Tidende

                  L 195/52

         KOMMISSIONENS GENNEMFØRELSESFORORDNING (EU) 2020/857
         af 17. juni 2020
         om fastlæggelse af de principper, der skal indgå i kontrakten mellem Europa-Kommissionen og topdomæneadministratoren for topdomænet .eu i henhold til Europa-Parlamentets og Rådets forordning (EU) 2019/517
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2019/517 af 19. marts 2019 om gennemførelse af topdomænet .eu og dets funktion og om ændring og ophævelse af forordning (EF) nr. 733/2002 og om ophævelse af Kommissionens forordning (EF) nr. 874/2004 (1), særlig artikel 8, stk. 2, og
         ud fra følgende betragtninger:

                     (1)

                     Formålet med denne forordning er at fastlægge de principper, der skal indgå i kontrakten mellem Kommissionen og topdomæneadministratoren om sidstnævntes organisation, administration og forvaltning af topdomænet .eu.

                     (2)

                     Topdomæneadministratoren bør forvalte topdomænet .eu på en måde, der styrker Unionens identitet og fremmer Unionens værdier online samt fremmer brugen af topdomænenavnet .eu.

                     (3)

                     Med henblik på at øge adgangen til og brugen af topdomænet .eu for så vidt angår alle, der er berettiget til at registrere et .eu-topdomæne, jf. forordning (EU) 2019/517, bør topdomæneadministratoren på Kommissionens anmodning tilbyde registratortjenester til visse udpegede underforsynede geografiske områder i Unionen eller til visse kategorier af brugere, som Kommissionen har udpeget.

                     (4)

                     Med henblik på at opfylde de forpligtelser, der er fastsat ved forordning (EU) 2019/517, er det afgørende, at topdomæneadministratoren i samarbejde med Kommissionen og under hensyntagen til udtalelser fra Den Rådgivende Multistakeholdergruppe for .eu, der er oprettet ved forordning (EU) 2019/517, sikrer god forvaltning af topdomænet .eu, når Kommissionen anmoder herom.

                     (5)

                     Med henblik på at sikre konkurrenceevnen og udbrede brugen af topdomænet .eu bør topdomæneadministratoren stræbe efter at oparbejde operationel ekspertise og sikre tjenester af høj kvalitet til konkurrencedygtige priser. Topdomæneadministratoren bør sikre tillid, sikkerhed og forbrugerbeskyttelse ved at udbrede de nyeste og mest avancerede metoder og teknologier og samarbejde med de kompetente myndigheder.

                     (6)

                     Topdomæneadministratoren administrerer sit budget i overensstemmelse med princippet om forsvarlig økonomisk forvaltning, dvs. i overensstemmelse med principperne om sparsommelighed, produktivitet og effektivitet. Et eventuelt overskud ved regnskabsårets udgang efter dækning af omkostninger og investeringer bør overføres til Unionens budget.

                     (7)

                     Topdomæneadministratoren bør sikre sig mod afbrydelser af driften og sikre, at topdomænet .eu fungerer, som det skal. Med henblik herpå bør topdomæneadministratoren have en plan for genopretning af driften, der ajourføres regelmæssigt.

                     (8)

                     Topdomæneadministratoren bør fremme Unionens mål inden for internetforvaltning, jf. Rådets konklusioner af 27. november 2014 om internetforvaltning og Kommissionens meddelelse »Internetpolitik og -forvaltning — EU's rolle i udformningen af fremtidens internetforvaltning« (2). På Kommissionens anmodning bør topdomæneadministratoren kunne hensætte en del af regnskabsårets overskud til finansiering af mål inden for internetforvaltning.

                     (9)

                     Med henblik på at øge offentlighedens tillid til onlinemiljøet og beskytte legitime rettigheder som fastsat i EU-retten bør topdomæneadministratoren træffe alle nødvendige foranstaltninger til at forebygge og bekæmpe registreringer, der foretages med spekulation i og misbrug af registreringer for øje. Topdomæneadministratoren bør i den forbindelse samarbejde med Den Europæiske Unions Kontor for Intellektuel Ejendomsret (EUIPO) og andre EU-agenturer.

                     (10)

                     Med henblik på at øge slutbrugernes tillid til topdomænet .eu og sikre et højt forbrugerbeskyttelsesniveau bør topdomæneadministratoren i forbindelse med leveringen af deres tjenester træffe foranstaltninger til at sikre systemernes cybersikkerhed.

                     (11)

                     Topdomæneadministratoren bør have enkle og effektive procedurer til at løse kontraktlige tvister vedrørende .eu-domænenavne.

                     (12)

                     Med henblik på at sikre domænesystemets sikkerhed, stabilitet og modstandsdygtighed er det afgørende at have databaser med nøjagtige oplysninger om domænenavne og registreringer og at give lovlig adgang til disse oplysninger i overensstemmelse med Unionens databeskyttelsesregler. Topdomæneadministratoren bør i den forbindelse indsamle WHOIS-data for .eu-topdomænet og garantere disse datas integritet og tilgængelighed samt give lovlig adgang til dem på passende vis og i overensstemmelse med Unionens databeskyttelsesregler. Topdomæneadministratoren bør desuden træffe passende foranstaltninger til at forebygge og rette ukorrekte registreringsoplysninger.

                     (13)

                     Foranstaltningerne i denne forordning er i overensstemmelse med udtalelse fra Kommunikationsudvalget (Cocom), der er nedsat ved Europa-Parlamentets og Rådets direktiv (EU) 2018/1972 (3) —

               VEDTAGET DENNE FORORDNING:

            Artikel 1
            Genstand
            Ved denne forordning fastlægges de principper, der skal indgå i kontrakten mellem Kommissionen og topdomæneadministratoren, om sidstnævntes organisation, administration og forvaltning af topdomænet .eu i henhold til forordning (EU) 2019/517.

            Artikel 2
            Fremme af Unionens værdier online

               1.   Topdomæneadministratoren skal bidrage til at styrke Unionens identitet og fremme Unionens værdier online. Navnlig skal topdomæneadministratoren gennem sine politikker og interaktioner med registratorer, registranter og andre interesserede parter fremme åbenhed, innovation, flersprogethed og tilgængelighed, ytrings- og informationsfriheden, respekt for menneskerettighederne og retssikkerheden og træffe foranstaltninger til at fremme brugernes sikkerhed online og til at respektere brugernes privatliv.

               2.   Topdomæneadministratoren skal aktivt fremme brugen af alle Unionens officielle sprog.

            Artikel 3
            Fremme af topdomænet .eu

               1.   Med henblik på at støtte det digitale indre marked, opbygge en europæisk onlineidentitet og tilskynde til grænseoverskridende onlineaktiviteter skal topdomæneadministratoren udbrede kendskabet til og fremme brugen af topdomænet .eu i hele Unionen.

               2.   Med henblik på at fremme brugen af topdomænet .eu i visse udpegede underforsynede geografiske områder i Unionen eller blandt visse kategorier af registranter skal topdomæneadministratoren på Kommissionens anmodning fungere som registrator og levere tjenester vedrørende domænenavneregistrering direkte til registranter. Denne aktivitet skal være begrænset til de geografiske områder og de kategorier af registranter, som Kommissionen har udpeget.

               3.   Topdomæneadministratoren skal fremme brugen af topdomænet .eu i alle dets tilgængelige varianter og på alle europæiske sprog.

            Artikel 4
            God virksomhedsførelse

               1.   Topdomæneadministratoren skal sikre god forvaltning af topdomænet .eu. Topdomæneadministratorens interne forvaltningsstruktur skal sikre en bred repræsentation af de interesserede parter, produktivitet, effektivitet, ansvarlighed, gennemsigtighed og modtagelighed.

               2.   Med henblik på at justere eller forbedre topdomæneadministratorens organisation, administration og forvaltning af topdomænet .eu skal denne søge rådgivning hos, samarbejde med og gennemføre specifikke instrukser fra Kommissionen vedrørende topdomænet .eu og tage hensyn til udtalelser fra Den Rådgivende Multistakeholdergruppe for .eu, når Kommissionen anmoder herom.

            Artikel 5
            God forvaltning

               1.   Topdomæneadministratoren skal forvalte topdomænet .eu i offentlighedens interesse med henblik på at øge offentlighedens tillid til onlinemiljøet.

               2.   Topdomæneadministratoren skal stræbe efter at oparbejde operationel ekspertise og sikre tjenester af høj kvalitet til konkurrencedygtige priser.

               3.   Topdomæneadministratoren skal gennemføre procedurer til at sikre, at forvaltningen og administrationen af topdomænet .eu overholder principperne om gennemsigtighed, sikkerhed, stabilitet, forudsigelighed, pålidelighed, tilgængelighed, effektivitet, ikkediskrimination, rimelige konkurrencevilkår og forbrugerbeskyttelse i henhold til EU-retten.

               4.   Topdomæneadministratoren skal vedtage procedurer til at sikre, at denne leverer tjenester og information til registratorerne på samme betingelser og af samme kvalitet, som anvendes i forbindelse med levering til topdomæneadministratorens egne tilsvarende tjenester, jf. artikel 3, stk. 2.

               5.   Topdomæneadministratoren skal forvalte topdomænet .eu i overensstemmelse med principperne om forsvarlig økonomisk forvaltning. Topdomæneadministratoren skal på Kommissionens anmodning fremlægge dokumentation for overholdelse af disse principper, navnlig hvad angår tildelingen af finansielle og menneskelige ressourcer i forbindelse med gennemførelsen af kontrakten. Topdomæneadministratoren skal stille sig til rådighed for en ekstern audit mindst hvert andet år.

               6.   Topdomæneadministratoren skal tilbyde sine tjenester på alle Unionens officielle sprog.

            Artikel 6
            Sikkerhed og forbrugerbeskyttelse

               1.   Topdomæneadministratoren skal sikre et højt sikkerhedsniveau for de net- og informationssystemer, som denne anvender i forbindelse med forvaltningen af topdomænet .eu forvaltes. Topdomæneadministratoren skal i den forbindelse anvende særlige politikker og overholde den nyeste praksis for risikostyring af cybersikkerheden.

               2.   Topdomæneadministratoren skal vedtage en plan for sikring og genopretning af driften efter forudgående skriftlig aftale med Kommissionen. Topdomæneadministratoren skal regelmæssigt ajourføre denne plan efter forudgående skriftlig aftale med Kommissionen.

               3.   Topdomæneadministratoren skal:

                           a)

                           udstyre registratorer og registranter med de nyeste og mest avancerede værktøjer og teknologier, så de kan beskytte dem selv mod cybersikkerhedstrusler

                           b)

                           anvende avancerede metoder til at forebygge misbrug af registreringer.

            Artikel 7
            Gebyrer og overskud

               1.   Topdomæneadministratoren skal på forhånd meddele Kommissionen, hvilke gebyrer det er hensigten at opkræve for registrering af et .eu-domænenavn, og hvordan disse afspejler de påløbne omkostninger. Gebyrerne offentliggøres af topdomæneadministratoren.

               2.   Ved regnskabsårets slutning skal topdomæneadministratoren overføre et eventuelt bogført overskud, som ikke investeres i at forbedre topdomæneadministratorens tjenester eller fremme Unionens mål inden for internetforvaltning, til Unionens budget.

               3.   Topdomæneadministratoren skal meddele Kommissionen de beløb, der forventes afsat til investeringer, og som dermed forventes at blive fratrukket det mulige overskud, der skal overføres til Unionens budget.

            Artikel 8
            Internetforvaltning

               1.   Topdomæneadministratoren skal fremme Unionens mål inden for internetforvaltning. Topdomæneadministratoren skal i den forbindelse samarbejde med Kommissionen og tage hensyn til udtalelser fra Den Rådgivende Multistakeholdergruppe for .eu, når Kommissionen anmoder om herom.

               2.   På Kommissionens anmodning skal topdomæneadministratoren afsætte en del af overskuddet fra topdomænet .eu til fremme af Unionens mål inden for internetforvaltning.

               3.   Topdomæneadministratoren skal have en detaljeret plan for finansieringen af mål inden for internetforvaltning. Topdomæneadministratoren skal vedtage denne plan efter forudgående skriftlig aftale med Kommissionen.

            Artikel 9
            Spekulation i og misbrug af registreringer

               1.   Topdomæneadministratoren skal anvende politikker og procedurer til aktivt at afbøde spekulation i og misbrug af registreringer af .eu-domænenavne, jf. artikel 11, stk. 1, litra b), c) og e), i forordning (EU) 2019/517. Topdomæneadministratoren skal i den forbindelse samarbejde med Den Europæiske Unions Kontor for Intellektuel Ejendomsret (EUIPO) og andre EU-agenturer.

               2.   Topdomæneadministratoren skal tage højde for intellektuelle ejendomsrettigheder som defineret i Erklæring fra Kommissionen 2005/295/EF (4), herunder ophavsrettigheder, varemærker og geografiske betegnelser indrømmet i EU-retten eller national ret, samt følgende rettigheder, forudsat at de er beskyttet i henhold til national ret i den medlemsstat, de indehaves i: ikkeregistrerede varemærker, handelsnavne, firmamærker og -navne, navne på selskaber, efternavne samt titler på beskyttede litterære værker og kunstværker, når disse titler har et vist særpræg.

               3.   Med henblik på at afbøde spekulation i og misbrug af registreringer af .eu-domænenavne skal topdomæneadministratoren anvende politikker og procedurer, der sikrer, at registreringsoplysningerne er nøjagtige, navnlig de oplysninger, der identificerer registranterne. Topdomæneadministratoren skal sikre, at registranterne forvalter deres registreringer i overensstemmelse med principperne om datasikkerhed og -nøjagtighed og i henhold til EU-retten.

               4.   Topdomæneadministratoren skal anvende politikker og procedurer for registreringsanmodninger, for kontrol af kriterierne for registrering og for kontrol af registranters oplysninger, som sikrer, at enhver kontrol af disse oplysninger finder sted før eller efter registreringen på topdomæneadministratorens initiativ eller som følge af en tvist vedrørende registreringen af det pågældende domænenavn.

            Artikel 10
            Tilbagekaldelse af domænenavne

               1.   Topdomæneadministratoren skal gennemføre politikker og procedurer for tilbagekaldelse af domænenavne på eget initiativ, jf. artikel 4, stk. 3, i forordning (EU) 2019/517, eller ved hjælp af de fornødne udenretslige eller retslige procedurer. Navnlig skal topdomæneadministratoren tilbagekalde domænenavne, som er blevet registreret uden rettigheder eller legitim interesse i navnet, eller som anvendes i ond tro.

               2.   Proceduren for tilbagekaldelse af domænenavne skal omfatte underretning af domænenavnsindehaveren og give indehaveren mulighed for at træffe passende foranstaltninger.

            Artikel 11
            Alternativ tvistbilæggelsesprocedure

               1.   Topdomæneadministratoren skal tilbyde enkle, tilgængelige, effektive og ensartede procedurer til at løse tvister vedrørende registrering af .eu-domænenavne.

               2.   De regler om procedurer for alternativ tvistbilæggelse, som topdomæneadministratoren vedtager, skal overholde Europa-Parlamentets og Rådets direktiv 2013/11/EU (5). De skal tage hensyn til den bedste internationale praksis på området, herunder de relevante henstillinger fra Verdensorganisationen for Intellektuel Ejendomsret (WIPO), og de skal overholde ensartede procedureregler, som er i overensstemmelse med reglerne i ICANN's Uniform Domain Name Dispute-Resolution Policy.

               3.   Topdomæneadministratoren kan udvælge velansete udbydere af alternativ konfliktløsning, der har den nødvendige ekspertise. Udvælgelsesproceduren skal være åben, gennemsigtig og ikkediskriminerende. Listen over disse leverandører offentliggøres af topdomæneadministratoren.

            Artikel 12
            Database over domænenavne og registreringsoplysninger

               1.   Topdomæneadministratoren skal anvende politikker og procedurer, der sikrer, at WHOIS-databasen indeholder nøjagtige og ajourførte oplysninger, og at offentliggørelsen af og adgangen til disse data er i overensstemmelse med EU's databeskyttelsesregler.

               2.   Forsætlig indgivelse af fejlagtige oplysninger er tilstrækkeligt til, at betingelserne for registrering af domænenavnet kan anses for overtrådt.

            Artikel 13
            Samarbejde med de kompetente myndigheder

               1.   Topdomæneadministratoren skal samarbejde med de kompetente myndigheder om at bekæmpe cyberkriminalitet. Topdomæneadministratoren skal også samarbejde med de kompetente myndigheder og offentlige og private organer om at bekæmpe spekulation i og misbrug af registreringer, om cybersikkerhed og informationssikkerhed, om forbrugerbeskyttelse og om beskyttelse af grundlæggende rettigheder. Topdomæneadministratoren skal give de kompetente myndigheder og offentlige organer adgang til oplysninger i henhold til EU-retten samt national ret, der overholder EU-retten, herunder afgørelser fra domstole eller kompetente myndigheder med relevante beføjelser.

               2.   Topdomæneadministratoren skal fastlægge procedurer til fremme af samarbejdet med de kompetente myndigheder og offentlige og private organer.

            Artikel 14
            Ikrafttræden
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 17. juni 2020.

                  På Kommissionens vegne

               Ursula VON DER LEYEN

                  Formand

            (1)  EUT L 91 af 29.3.2019, s. 25.

            (2)  COM(2014) 72.

            (3)  Europa-Parlamentets og Rådets direktiv (EU) 2018/1972 af 11. december 2018 om oprettelse af en europæisk kodeks for elektronisk kommunikation (EUT L 321 af 17.12.2018, s. 36).

            (4)  Erklæring fra Kommissionen om artikel 2 i Europa-Parlamentets og Rådets direktiv 2004/48/EF om håndhævelsen af intellektuelle ejendomsrettigheder EUT L 94 af 13.4.2005, s. 37.

            (5)  Europa-Parlamentets og Rådets direktiv 2013/11/EU af 21. maj 2013 om alternativ tvistbilæggelse i forbindelse med tvister på forbrugerområdet og om ændring af forordning (EF) nr. 2006/2004 og direktiv 2009/22/EF (EUT L 165 af 18.6.2013, s. 63).


title: Rådets gennemførelsesforordning (EU) 2020/847 af 18. juni 2020 om gennemførelse af forordning (EU) nr. 267/2012 om restriktive foranstaltninger over for Iran

text:
                  19.6.2020

                  DA

                  Den Europæiske Unions Tidende

                  L 196/1

         RÅDETS GENNEMFØRELSESFORORDNING (EU) 2020/847
         af 18. juni 2020
         om gennemførelse af forordning (EU) nr. 267/2012 om restriktive foranstaltninger over for Iran
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EU) nr. 267/2012 af 23. marts 2012 om restriktive foranstaltninger over for Iran og om ophævelse af forordning (EU) nr. 961/2010 (1), særlig artikel 46, stk. 2,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:

                     (1)

                     Rådet vedtog den 23. marts 2012 forordning (EU) nr. 267/2012.

                     (2)

                     På grundlag af en gennemgang af bilag II til afgørelse 2010/413/FUSP har Rådet konkluderet, at de restriktive foranstaltninger over for alle personer og enheder, der er opført på listen i bilaget, bør opretholdes, i det omfang deres navne ikke er nævnt i bilag VI til nævnte afgørelse.

                     (3)

                     Rådet har også konkluderet, at 10 oplysninger i bilag IX til forordning (EU) nr. 267/2012 bør ajourføres.

                     (4)

                     Forordning (EU) nr. 267/2012 bør derfor ændres i overensstemmelse hermed —

               VEDTAGET DENNE FORORDNING:

            Artikel 1
            Bilag IX til forordning (EU) nr. 267/2012 ændres som anført i bilaget til nærværende forordning.

            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 18. juni 2020.

                  På Rådets vegne

               A. METELKO-ZGOMBIĆ

                  Formand

            (1)  EUT L 88 af 24.3.2012, s. 1.

            BILAG
            Bilag IX til forordning (EU) nr. 267/2012 ændres således:

                        1)

                        Under overskriften »I. Personer og enheder, der er involveret i nukleare aktiviteter eller i aktiviteter vedrørende ballistiske missiler, og personer og enheder, der yder støtte til Irans regering«, erstatter følgende oplysninger de tilsvarende oplysninger i listen under underoverskrift »A. Personer«:

                                    Navn

                                    Identificerende oplysninger

                                    Begrundelse

                                    Opført på listen den

                                    »8.

                                    Ebrahim MAHMUDZADEH

                                    Tidligere administrerende direktør for Iran Electronic Industries (jf. del B, nr. 20). Nuværende generaldirektør for Armed Forces Social Security Organization.

                                    23.6.2008

                                    12.

                                    Mohammad Reza MOVASAGHNIA

                                    Tidligere leder af Samen Al A'Emmeh Industries Group (SAIG), alias Cruise Missile Industry Group. Denne organisation var omfattet af UNSCR 1747 og opført på listen i bilag I til fælles holdning 2007/140/FUSP.

                                    26.7.2010

                                    25.

                                    Sayed Shamsuddin BORBORUDI
                                    (alias Seyed Shamseddin BORBOROUDI)

                                    Fødselsdato: 21.9.1969

                                    Tidligere vicechef for Atomic Energy Organisation of Iran, der er opført på FN's liste; refererede til Feridun Abbasi Davani, der er opført på FN's liste. Har mindst siden 2002 været involveret i det iranske nukleare program, herunder som tidligere indkøbs- og logistikchef hos AMAD, hvor han havde ansvaret for anvendelse af dækvirksomheder, som f.eks. Kimia Madan, i forbindelse med indkøb af udstyr og materiel til Irans nukleare våbenprogram.

                                    1.12.2011«

                        2)

                        Under overskriften »I. Personer og enheder, der er involveret i nukleare aktiviteter eller i aktiviteter vedrørende ballistiske missiler, og personer og enheder, der yder støtte til Irans regering«, erstatter følgende oplysninger de tilsvarende oplysninger i listen under underoverskrift »B. Enheder«:

                                    Navn

                                    Identificerende oplysninger

                                    Begrundelse

                                    Opført på listen den

                                    »87.

                                    Khala Afarin Pars (alias PISHRO KHALA AFARIN COMPANY)

                                    Seneste kendte adresse: Unit 5, 2nd Floor, No 75, Mehran Afrand St, Sattarkhan St, Teheran.

                                    Deltager i indkøb af udstyr og materiel, der anvendes direkte i det iranske nukleare program.

                                    1.12.2011

                                    161.

                                    Sharif University of Technology

                                    Seneste kendte adresse: Azadi Ave/Street, P.O. Box 11365-11155, Teheran, Iran, Tlf. +98 21 66 161 E-mail: info@sharif.ir

                                    Sharif University of Technology (SUT) har en række samarbejdsaftaler med organisationer under den iranske regering, der er opført på FN's og/eller EU's liste, og som opererer på militære eller militærrelaterede områder, navnlig inden for produktion og indkøb af ballistiske missiler. Dette omfatter en aftale med Aerospace Industries Organisation, der er opført på EU's liste, bl.a. for fremstilling af satellitter, samarbejde med det iranske forsvarsministerium og Iranian Revolutionary Guards Corps (IRGC) om minimotorbådskonkurrencer, en bredere aftale med IRGC's luftvåben, der dækker udvikling og styrkelse af universitetets forbindelser, organisatoriske og strategiske samarbejde. SUT deltager i en aftale med seks universiteter, der støtter den iranske regering gennem forsvarsrelateret forskning.
                                    Samlet set har de et væsentligt engagement med den iranske regering på militære eller militærrelaterede områder, der udgør støtte til den iranske regering

                                    8.11.2014«

                        3)

                        Under overskriften »II. Islamic Revolutionary Guard Corps« erstatter følgende oplysninger de tilsvarende oplysninger i listen under underoverskrift »A. Personer«:

                                    Navn

                                    Identificerende oplysninger

                                    Begrundelse

                                    Opført på listen den

                                    »6.

                                    Mohammad Ali JAFARI, IRGC

                                    Tidligere kommandør i IRGC.

                                    23.6.2008

                                    7.

                                    IRGC-brigadegeneral Mostafa Mohammad NAJJAR

                                    Tidligere indenrigsminister og tidligere minister (MODAFL) med ansvar for alle militære programmer, herunder programmer for ballistiske missiler. Nuværende ledende rådgiver for chefen for de væbnede styrkers generalstab.

                                    23.6.2008

                                    8.

                                    IRGC-brigadegeneral Mohammad Reza NAQDI

                                    Fødested: Nadjaf, Irak
                                    Fødselsdato: 1953

                                    Vicekoordinator i IRGC. Tidligere vicekommandør i IRGC for kulturelle og sociale anliggender. Tidligere kommandør i Basij Resistance Force.

                                    26.7.2010

                                    11.

                                    IRGC-brigadegeneral Hossein SALAMI

                                    Kommandør i IRGC.

                                    26.7.2010

                                    13.

                                    IRGC-brigadegeneral Ahmad VAHIDI

                                    Formand for Supreme National Defense University og tidligere minister for MODAFL.

                                    23.6.2008«.


title: Kommissionens gennemførelsesforordning (EU) 2020/858 af 18. juni 2020 om ændring af gennemførelsesforordning (EU) 2018/732 for så vidt angår udsættelse af fristen for anvendelse (EØS-relevant tekst)

text:
                  19.6.2020

                  DA

                  Den Europæiske Unions Tidende

                  L 195/57

         KOMMISSIONENS GENNEMFØRELSESFORORDNING (EU) 2020/858
         af 18. juni 2020
         om ændring af gennemførelsesforordning (EU) 2018/732 for så vidt angår udsættelse af fristen for anvendelse
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets direktiv 2014/94/EU af 22. oktober 2014 om etablering af infrastruktur for alternative brændstoffer (1), særlig artikel 7, stk. 3, og
         ud fra følgende betragtninger:

                     (1)

                     I overensstemmelse med Kommissionens gennemførelsesforordning (EU) 2018/732 (2) bør visningen af sammenligningen af brændstofpriserne på tankstationer være baseret på stikprøver af personbiler, der er sammenlignelige, i det mindste set i forhold til deres vægt og effekt. Medlemsstaterne kan gøre brug af de muligheder, som digitaliseringen frembyder, f.eks. onlineværktøjer, til at stille oplysninger til rådighed om køretøjsmodeller, der findes på markedet, og tilføje andre oplysninger. Derfor kan visning af et link til et websted med mere fyldestgørende eller supplerende oplysninger anvendes som et supplerende middel til at vise sammenligninger af enhedspriserne for brændstoffer på tankstationer. Linket bør ikke erstatte visningen på tankstationen.

                     (2)

                     Medlemsstaterne bør fastlægge, hvilke tankstationer der skal vise resultaterne af sammenligningen af enhedspriserne for alternative brændstoffer efter den fælles metode, der er fastsat i bilag I til gennemførelsesforordning (EU) 2018/732. Information bør vises på en sådan måde, at der sikres en tilstrækkelig forbrugeroplysning, f.eks. med plakater, paneler eller skærme. Opsætningen heraf forudsætter, at der udføres specifikke arbejdsopgaver på tankstationer. Løsningerne bør ikke være byrdefulde for små og mellemstore virksomheder.

                     (3)

                     Unionen har oprettet en programstøtteforanstaltning under Connecting Europe-faciliteten med henblik på at bistå medlemsstaterne ved gennemførelsen af artikel 7, stk. 3, i direktiv 2014/94/EU, herunder anbefalinger vedrørende en harmoniseret visning af information. Disse anbefalinger foreligger endnu ikke, fordi gennemførelsen af de krævede ansigt-til-ansigt-test måtte udsættes, idet adgangen til tankstationer med henblik på de pågældende test er stærkt begrænset, efter at isolationsforanstaltningerne i relation til covid-19-pandemien blev indført. I den forbindelse forlængede Kommissionen efter anmodning fra de medlemsstater, der deltog i programstøtteforanstaltningerne, varigheden heraf indtil den 30. september 2020 gennem en ændring af den relevante tilskudsaftale. Dette vil indebære en forsinkelse i den endelige afgivelse af de anbefalinger, som via programstøtteforanstaltningerne skal stilles til rådighed for medlemsstaterne med henblik på en harmoniseret gennemførelse af artikel 7, stk. 3, i direktiv 2014/94/EU.

                     (4)

                     De medlemsstater i udvalget om infrastruktur for alternative brændstoffer, der deltog i mødet den 3. april 2020, bemærkede, at foranstaltningerne til at begrænse udbredelsen af covid-19 gør det vanskeligt at få adgang til tankstationer. Det er derfor ikke muligt at udføre alle nødvendige arbejder med henblik på at opsætte visningsløsninger på tankstationerne i overensstemmelse med anbefalingerne fra programstøtteforanstaltningerne. Desuden forudsætter opsætningen af plakater, paneler eller skærme fysisk arbejde på tankstationerne, hvilket kan indebære sikkerhedsrisici for kunder og personale på grund af forpligtelsen til at opretholde fysisk afstand. Derfor anmodede medlemsstaterne om udsættelse af fristen for anvendelse af gennemførelsesforordning (EU) 2018/732.

                     (5)

                     Disse begrænsninger gør det umuligt at etablere den infrastruktur, der er nødvendig for, at tankstationerne kan tilpasse sig metoden i bilaget til gennemførelsesforordning (EU) 2018/732 inden for den frist for anvendelsen, der er fastsat i artikel 2. Dertil kommer, at medlemsstaterne også har vanskeligt ved at indsamle de relevante data. Derfor bør fristen for anvendelse af gennemførelsesforordning (EU) 2018/732 udsættes i 6 måneder for at give medlemsstaterne mulighed for at afbøde den negative virkning af den forsinkelse, som covid-19-krisen har forårsaget, i forbindelse med gennemførelsen af foranstaltningerne i nævnte forordning.

                     (6)

                     For at yde øjeblikkelig hjælp i den aktuelle covid-19-krise og give medlemsstaterne og alle interessenter mulighed for at tilpasse deres planlægning i overensstemmelse med den foreslåede ændring bør denne forordning træde i kraft dagen efter offentliggørelsen i Den Europæiske Unions Tidende.

                     (7)

                     Foranstaltningerne i denne forordning er i overensstemmelse med udtalelsen fra det udvalg, der er nedsat ved artikel 9, stk. 1, i direktiv 2014/94/EU —

               VEDTAGET DENNE FORORDNING:

            Artikel 1
            Artikel 2, andet afsnit, i gennemførelsesforordning (EU) 2018/732 affattes således:

               »Den anvendes fra den 7. december 2020.«

            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 18. juni 2020.

                  På Kommissionens vegne

               Ursula VON DER LEYEN

                  Formand

            (1)  EUT L 307 af 28.10.2014, s. 1.

            (2)  Kommissionens gennemførelsesforordning (EU) 2018/732 om en fælles metode til sammenligning af enhedspriserne for alternative brændstoffer i overensstemmelse med Europa-Parlamentets og Rådets direktiv 2014/94/EU (EUT L 123 af 18.5.2018, s. 85).


title: Kommissionens gennemførelsesforordning (EU) 2020/861 af 16. juni 2020 om godkendelse af en væsentlig ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser »Cantal«/»fourme de Cantal«/»cantalet« (BOB)

text:
                  22.6.2020

                  DA

                  Den Europæiske Unions Tidende

                  L 197/1

         KOMMISSIONENS GENNEMFØRELSESFORORDNING (EU) 2020/861
         af 16. juni 2020
         om godkendelse af en væsentlig ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser »Cantal«/»fourme de Cantal«/»cantalet« (BOB)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 2, og
         ud fra følgende betragtninger:

                     (1)

                     Kommissionen har i overensstemmelse med artikel 53, stk. 1, første afsnit, i forordning (EU) nr. 1151/2012 behandlet Frankrigs ansøgning om godkendelse af en ændring af varespecifikationen for den beskyttede oprindelsesbetegnelse »Cantal«/»fourme de Cantal«/»cantalet«, der er registreret ved Kommissionens forordning (EF) nr. 1107/96 (2). Denne ændring omfatter en ændring af betegnelsen »Cantal«/»fourme de Cantal«/»cantalet« til »Cantal«/»Fourme de Cantal«.

                     (2)

                     Da der er tale om en væsentlig ændring, jf. artikel 53, stk. 2, i forordning (EU) nr. 1151/2012, har Kommissionen i medfør af artikel 50, stk. 2, litra a), i samme forordning offentliggjort ændringsansøgningen i Den Europæiske Unions Tidende (3).

                     (3)

                     Da Kommissionen ikke har modtaget indsigelser, jf. artikel 51 i forordning (EU) nr. 1151/2012, skal ændringen af varespecifikationen godkendes —

               VEDTAGET DENNE FORORDNING:

            Artikel 1
            Den ændring af varespecifikationen, der er offentliggjort i Den Europæiske Unions Tidende, og som vedrører betegnelsen »Cantal«/»fourme de Cantal«/»cantalet« (BOB), godkendes.

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 16. juni 2020.

                  På Kommissionens vegne

                  For formanden

               Janusz WOJCIECHOWSKI

                  Medlem af Kommissionen

            (1)  EUT L 343 af 14.12.2012, s. 1.

            (2)  Kommissionens forordning (EF) nr. 1107/96 af 12. juni 1996 om registrering af geografiske betegnelser og oprindelsesbetegnelser efter proceduren i artikel 17 i Rådets forordning (EØF) nr. 2081/92 (EFT L 148 af 21.6.1996, s. 1).

            (3)  EUT C 46 af 11.2.2020, s. 14.


title: Kommissionens gennemførelsesforordning (EU) 2020/862 af 19. juni 2020 om fastlæggelse af en tilpasningssats for direkte betalinger som fastsat i Europa-Parlamentets og Rådets forordning (EU) nr. 1306/2013 for så vidt angår kalenderåret 2020

text:
                  22.6.2020

                  DA

                  Den Europæiske Unions Tidende

                  L 197/3

         KOMMISSIONENS GENNEMFØRELSESFORORDNING (EU) 2020/862
         af 19. juni 2020
         om fastlæggelse af en tilpasningssats for direkte betalinger som fastsat i Europa-Parlamentets og Rådets forordning (EU) nr. 1306/2013 for så vidt angår kalenderåret 2020
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 (1), særlig artikel 26, stk. 3,
         efter høring af Komitéen for Landbrugsfondene, og
         ud fra følgende betragtninger:

                     (1)

                     I henhold til artikel 25 i forordning (EU) nr. 1306/2013 skal der oprettes en reserve med det formål at yde yderligere støtte til landbrugssektoren i tilfælde af større kriser, der påvirker landbrugsproduktionen eller -distributionen, ved at der ved begyndelsen af hvert år foretages en nedsættelse af de direkte betalinger inden for rammerne af den ordning for finansiel disciplin, der er omhandlet i artikel 26 i nævnte forordning.

                     (2)

                     For at sikre, at de årlige lofter, jf. artikel 16 i forordning (EU) nr. 1306/2013, til finansiering af markedsrelaterede udgifter og direkte betalinger, overholdes, skal der i henhold til artikel 26, stk. 1, i nævnte forordning fastsættes en tilpasningssats for de direkte betalinger, når prognoserne for finansieringen af de foranstaltninger, der finansieres under det pågældende underloft for et givet regnskabsår, viser, at de gældende årlige lofter vil blive overskredet.

                     (3)

                     Det fremgår af de foreløbige prognoser for direkte betalinger og markedsrelaterede udgifter for regnskabsåret 2021, at der er behov for finansiel disciplin i størrelsesordenen 647,2 mio. EUR, inklusive et beløb til reserven til kriser i landbrugssektoren på 487,6 mio. EUR i løbende priser.

                     (4)

                     Til dækning af dette beløb finder mekanismen for finansiel disciplin anvendelse på direkte betalinger, der ydes i henhold til de støtteordninger, der er opført i bilag I til Europa-Parlamentets og Rådets forordning (EU) nr. 1307/2013 (2) for så vidt angår kalenderåret 2020.

                     (5)

                     I overensstemmelse med artikel 26, stk. 3, i forordning (EU) nr. 1306/2013 skal tilpasningssatsen fastsættes senest den 30. juni i det kalenderår, for hvilket tilpasningssatsen finder anvendelse.

                     (6)

                     Kommissionens ændrede forslag til Rådets forordning om fastlæggelse af den flerårige finansielle ramme for årene 2021-2027 (3) er endnu ikke vedtaget. Som en sikkerhedsforanstaltning bør den nettosaldo, som er til rådighed for udgifter under Den Europæiske Garantifond for Landbruget for regnskabsåret 2021, og som beløber sig til 40 179,1 mio. EUR (underloft som fastsat i det ændrede forslag justeret for de overførsler, der er meddelt af medlemsstaterne, af tildelinger mellem Den Europæiske Landbrugsfond for Udvikling af Landdistrikterne og de direkte betalinger), anvendes til beregning af tilpasningssatsen.

                     (7)

                     Som hovedregel modtager de landbrugere, der indgiver en støtteansøgning om direkte betalinger for ét kalenderår (N), betaling inden for en fastsat betalingsperiode, som ligger i regnskabsåret (N + 1). Medlemsstaterne kan dog inden for visse budgetmæssige grænser foretage sene betalinger til landbrugerne uden for betalingsperioden. Sådanne sene betalinger kan foretages i et efterfølgende regnskabsår. Når der anvendes finansiel disciplin i et givet kalenderår, bør tilpasningssatsen ikke anvendes på betalinger, som der er indgivet støtteansøgninger om i andre kalenderår end det år, for hvilket den pågældende finansielle disciplin finder anvendelse. For at sikre ligebehandling af landbrugerne bør det derfor fastsættes, at tilpasningssatsen kun anvendes på betalinger, som der er indgivet ansøgning om i det kalenderår, hvor den pågældende tilpasningssats finder anvendelse, uafhængigt af hvornår betalingen til landbrugerne finder sted.

                     (8)

                     I henhold til artikel 8, stk. 1, i forordning (EU) nr. 1307/2013 finder den tilpasningssats for direkte betalinger, der er fastsat i henhold til artikel 26 i forordning (EU) nr. 1306/2013, kun anvendelse på direkte betalinger på over 2 000 EUR, som bevilges til landbrugere i det pågældende kalenderår. I henhold til artikel 8, stk. 2, i forordning (EU) nr. 1307/2013 finder tilpasningssatsen som følge af den gradvise indførelse af direkte betalinger først anvendelse på Kroatien fra den 1. januar 2022. Derfor bør den tilpasningssats, der fastsættes ved nærværende forordning, ikke finde anvendelse på betalinger til landbrugere i denne medlemsstat —

               VEDTAGET DENNE FORORDNING:

            Artikel 1

               1.   Med henblik på fastsættelse af tilpasningssatsen i overensstemmelse med artikel 25 og 26 i forordning (EU) nr. 1306/2013 anvendes der i overensstemmelse med artikel 8, stk. 1, i forordning (EU) nr. 1307/2013 en tilpasningssats på 2,140411 % på de direkte betalinger på over 2 000 EUR, der bevilges landbrugere på grundlag af en støtteansøgning for kalenderåret 2020, som de har indgivet i henhold til de støtteordninger, der er opført i bilag I til forordning (EU) nr. 1307/2013.

               2.   Den i stk. 1 nævnte nedsættelse finder ikke anvendelse på Kroatien.

            Artikel 2
            Denne forordning træder i kraft på syvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 19. juni 2020.

                  På Kommissionens vegne

               Ursula VON DER LEYEN

                  Formand

            (1)  EUT L 347 af 20.12.2013, s. 549.

            (2)  Europa-Parlamentets og Rådets forordning (EU) nr. 1307/2013 af 17. december 2013 om fastsættelse af regler for direkte betalinger til landbrugere under støtteordninger inden for rammerne af den fælles landsbrugspolitik og om ophævelse af Rådets forordning (EF) nr. 637/2008 og Rådets forordning (EF) nr. 73/2009 (EUT L 347 af 20.12.2013, s. 608).

            (3)  COM(2020) 443 final.


title: Kommissionens gennemførelsesforordning (EU) 2020/864 af 22. juni 2020 om fastsættelse af importtolden for korn gældende fra den 23. juni 2020

text:
                  23.6.2020

                  DA

                  Den Europæiske Unions Tidende

                  LI 197/1

         KOMMISSIONENS GENNEMFØRELSESFORORDNING (EU) 2020/864
         af 22. juni 2020
         om fastsættelse af importtolden for korn gældende fra den 23. juni 2020
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1) særlig artikel 183, og
         ud fra følgende betragtninger:

                     (1)

                     Ifølge artikel 1, stk. 1, i Kommissionens forordning (EU) nr. 642/2010 (2) er importtolden for produkter henhørende under KN-kode 1001 11 00, 1001 19 00, ex 1001 91 20 (blød hvede, til udsæd), ex 1001 99 00 (blød hvede af høj kvalitet, undtagen til udsæd), 1002 10 00, 1002 90 00, 1005 10 90, 1005 90 00, 1007 10 90 og 1007 90 00 lig med interventionsprisen for sådanne produkter ved import forhøjet med 55 % minus cif-importprisen for den pågældende sending. Denne told kan dog ikke overstige toldsatsen i den fælles toldtarif.

                     (2)

                     Ifølge artikel 1, stk. 2, i forordning (EU) nr. 642/2010 skal der med henblik på beregning af importtolden som omhandlet i nævnte artikels stk. 1 regelmæssigt fastsættes repræsentative cif-importpriser for de pågældende produkter.

                     (3)

                     Ifølge artikel 2, stk. 1, i forordning (EU) nr. 642/2010 er den pris, der skal anvendes ved beregning af importtolden for de produkter, der er nævnt i artikel 1, stk. 1, i nævnte forordning, den daglige repræsentative cif-importpris fastlagt efter metoden i nævnte forordnings artikel 5.

                     (4)

                     Importtolden for produkter med oprindelse i Canada og henhørende under KN-kode 1001 11 00, 1001 19 00, ex 1001 99 00 (blød hvede af høj kvalitet, undtagen til udsæd), 1002 10 00 og 1002 90 00 beregnes fra den 21. september 2017 i henhold til artikel 2, stk. 5, i forordning (EU) nr. 642/2010.

                     (5)

                     Importtolden bør fastsættes for perioden fra den 23. juni 2020 og gælde, indtil en ny importtold træder i kraft.

                     (6)

                     Denne forordning bør træde i kraft på dagen for offentliggørelsen, jf. artikel 2, stk. 2, i forordning (EU) nr. 642/2010 —

               VEDTAGET DENNE FORORDNING:

            Artikel 1
            Med virkning fra den 23. juni 2020 er importtolden for korn som omhandlet i artikel 1, stk. 1, i forordning (EU) nr. 642/2010 fastsat i bilag I til nærværende forordning på grundlag af elementerne i bilag II.

            Artikel 2
            Denne forordning træder i kraft på dagen for offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 22. juni 2020.

                  På Kommissionens vegne

                  For formanden

               Wolfgang BURTSCHER

                  Generaldirektør

                  Generaldirektoratet for Landbrug og Udvikling af Landdistrikter

            (1)  EUT L 347 af 20.12.2013, s. 671.

            (2)  Kommissionens forordning (EU) nr. 642/2010 af 20. juli 2010 om gennemførelsesbestemmelser til Rådets forordning (EF) nr. 1234/2007 for så vidt angår importtold for korn (EUT L 187 af 21.7.2010, s. 5).

            BILAG I
            Importtold for produkter omhandlet i artikel 1, stk. 1, i forordning (EU) nr. 642/2010 gældende fra den 23. juni 2020

                        KN-kode

                        Varebeskrivelse

                        Importtold  (1)
                            (2)

                        (EUR/ton)

                        1001 11 00

                        HÅRD HVEDE, til udsæd

                        0,00

                        1001 19 00

                        HÅRD HVEDE af høj kvalitet, undtagen til udsæd

                        0,00

                        af mellemkvalitet, undtagen til udsæd

                        0,00

                        af lav kvalitet, undtagen til udsæd

                        0,00

                        Ex10019120

                        BLØD HVEDE, til udsæd

                        0,00

                        Ex10019900

                        BLØD HVEDE af høj kvalitet, undtagen til udsæd

                        0,00

                        1002 10 00

                        RUG, til udsæd

                        4,65

                        1002 90 00

                        RUG, undtagen til udsæd

                        4,65

                        1005 10 90

                        MAJS til udsæd, undtagen hybridmajs

                        4,65

                        1005 90 00

                        MAJS, undtagen til udsæd  (3)

                        4,65

                        1007 10 90

                        SORGHUM, undtagen hybridsorghum til udsæd

                        4,65

                        1007 90 00

                        SORGHUM, undtagen til udsæd

                        4,65

               (1)  Importøren kan i henhold til artikel 2, stk. 4, i forordning (EU) nr. 642/2010 opnå en nedsættelse af tolden på:

                        —

                        3 EUR/ton, hvis lossehavnen befinder sig ved Middelhavet (på den anden side af Gibraltarstrædet) eller ved Sortehavet, og hvis varen ankommer til EU over Atlanterhavet eller via Suezkanalen

                        —

                        2 EUR/ton, hvis lossehavnen befinder sig i Danmark, Estland, Irland, Letland, Litauen, Polen, Finland, Sverige, Det Forenede Kongerige eller på Den Iberiske Halvøs Atlanterhavskyst, og hvis varen ankommer til EU fra Atlanterhavet.

               (2)  Importtolden for produkter med oprindelse i Canada og henhørende under KN-kode 1001 11 00, 1001 19 00, ex 1001 99 00 (blød hvede af høj kvalitet, undtagen til udsæd), 1002 10 00 og 1002 90 00 beregnes i henhold til artikel 2, stk. 5, i forordning (EU) nr. 642/2010.

               (3)  Importøren kan opnå en fast nedsættelse på 24 EUR/t, når betingelserne i artikel 3 i forordning (EU) nr. 642/2010 opfyldes.

            BILAG II
            Elementer til beregning af tolden, jf. bilag I

               1.
               Gennemsnit for den referenceperiode, der er nævnt i artikel 2, stk. 2, i forordning (EU) nr. 642/2010:

                           (EUR/ton)

                           Blød hvede  (1)

                           Majs

                           Børs

                           Minneapolis

                           Chicago

                           Notering

                           183,142

                           115,120

                           Præmie for Golfen

                           —

                           24,873

                           Præmie for De Store Søer

                           42,705

                           —

               2.
               Gennemsnit for den referenceperiode, der er nævnt i artikel 2, stk. 2, i forordning (EU) nr. 642/2010:

                           Fragtomkostninger: Mexicanske Golf–Rotterdam

                           12,390

                           Fragtomkostninger: De Store Søer–Rotterdam

                           36,075

               (1)  Positiv præmie på 14 EUR/ton indbefattet (artikel 5, stk. 3, i forordning (EU) nr. 642/2010).


title: Kommissionens gennemførelsesforordning (EU) 2020/867 af 18. juni 2020 om godkendelse af en væsentlig ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser (»Aprutino Pescarese« (BOB))

text:
                  25.6.2020

                  DA

                  Den Europæiske Unions Tidende

                  L 201/4

         KOMMISSIONENS GENNEMFØRELSESFORORDNING (EU) 2020/867
         af 18. juni 2020
         om godkendelse af en væsentlig ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser (»Aprutino Pescarese« (BOB))
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 2, og
         ud fra følgende betragtninger:

                     (1)

                     Kommissionen har i overensstemmelse med artikel 53, stk. 1, første afsnit, i forordning (EU) nr. 1151/2012 behandlet Italiens ansøgning om godkendelse af en ændring af varespecifikationen for den beskyttede oprindelsesbetegnelse »Aprutino Pescarese«, der er registreret ved Kommissionens forordning (EF) nr. 1263/1996 (2).

                     (2)

                     Da der er tale om en væsentlig ændring, jf. artikel 53, stk. 2, i forordning (EU) nr. 1151/2012, har Kommissionen i medfør af artikel 50, stk. 2, litra a), i samme forordning offentliggjort ændringsansøgningen i Den Europæiske Unions Tidende (3).

                     (3)

                     Da Kommissionen ikke har modtaget indsigelser, jf. artikel 51 i forordning (EU) nr. 1151/2012, skal ændringen af varespecifikationen godkendes —

               VEDTAGET DENNE FORORDNING:

            Artikel 1
            Den ændring af varespecifikationen, der er offentliggjort i Den Europæiske Unions Tidende, og som vedrører betegnelsen »Aprutino Pescarese« (BOB), godkendes.

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 18. juni 2020.

                  På Kommissionens vegne

                  For formanden

               Janusz WOJCIECHOWSKI

                  Medlem af Kommissionen

            (1)  EUT L 343 af 14.12.2012, s. 1.

            (2)  Kommissionens forordning (EF) nr. 1263/96 af 1. juli 1996 om ændring af bilaget til Kommissionens forordning (EF) nr. 1107/96 om registrering af geografiske betegnelser og oprindelsesbetegnelser efter proceduren i artikel 17 i forordning (EØF) nr. 2081/92 (EFT L 163 af 2.7.1996, s. 20).

            (3)  EUT C 44 af 10.2.2020, s. 37.


title: Kommissionens gennemførelsesforordning (EU) 2020/868 af 18. juni 2020 om ophævelse af gennemførelsesforordning (EU) 2016/1140 om tarifering af visse varer i den kombinerede nomenklatur

text:
                  25.6.2020

                  DA

                  Den Europæiske Unions Tidende

                  L 201/5

         KOMMISSIONENS GENNEMFØRELSESFORORDNING (EU) 2020/868
         af 18. juni 2020
         om ophævelse af gennemførelsesforordning (EU) 2016/1140 om tarifering af visse varer i den kombinerede nomenklatur
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (1), særlig artikel 57, stk. 4, og artikel 58, stk. 2, og
         ud fra følgende betragtninger:

                     (1)

                     Ved gennemførelsesforordning (EU) 2016/1140 (2) tariferede Kommissionen i den kombinerede nomenklatur i bilag I til Rådets forordning (EØF) nr. 2658/87 (3) to varer — en vare i form af et varmeplaster og en anden i form af et varmebælte til smertelindring — under KN-kode 3824 90 96 som andre kemiske produkter eller præparater.

                     (2)

                     Domstolen fastslog i sin dom i sag C-182/19 (4), at gennemførelsesforordning (EU) 2016/1140 er ugyldig.

                     (3)

                     Af hensyn til retssikkerheden bør retsakter, der er blevet erklæret ugyldige af Domstolen, formelt fjernes fra Unionens retsorden.

                     (4)

                     Gennemførelsesforordning (EU) 2016/1140 bør derfor ophæves.

                     (5)

                     Foranstaltningerne i denne forordning er i overensstemmelse med udtalelse fra Toldkodeksudvalget.

                     (6)

                     Eftersom gennemførelsesforordning (EU) 2016/1140 ikke er anvendelig efter Domstolens afgørelse af 26. marts 2020, bør nærværende forordning af hensyn til retssikkerheden og den juridiske klarhed træde i kraft så hurtigt som muligt —

               VEDTAGET DENNE FORORDNING:

            Artikel 1

                        Gennemførelsesforordning (EU) 2016/1140 ophæves.

            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 18. juni 2020.

                  På Kommissionens vegne

                  For formanden

               Philip KERMODE

                  Fungerende generaldirektør

                  Generaldirektoratet for Beskatning ogToldunion

            (1)  EUT L 269 af 10.10.2013, s. 1.

            (2)  Kommissionens gennemførelsesforordning (EU) 2016/1140 af 8. juli 2016 om tarifering af visse varer i den kombinerede nomenklatur (EUT L 189 af 14.7.2016, s. 1).

            (3)  Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT L 256 af 7.9.1987, s. 1).

            (4)  Domstolens dom af 26. marts 2020, Pfizer Consumer Healthcare Ltd, C-182/19, ECLI:EU:C:2020:243.